Opetus- ja kulttuuriministeriö

Viite OKM/24/010/2016

LAUSUNTO LUONNOKSESTA HALLITUKSEN ESITYKSEKSI LAIKSI ERÄISTÄ OPETUSTOIMEN REKISTEREISTÄ JA VALTAKUNNALLISISTA TIETOJÄRJESTELMISTÄ

Hallituksen esityksen keskeisenä tavoitteena on toteuttaa palvelu, jonka kautta voidaan jakaa kattavasti opinto- ja tutkintosuorituksia ja läsnäoloa koskevia tietoja luotettavasti ja kustannustehokkaasti niitä toiminnassaan tarvitseville viranomaistoimijoille. Kansaneläkelaitos toteaa, että tavoite on erittäin tärkeä Kansaneläkelaitoksen vastuulle kuuluvien etuuksien toimeenpanon kannalta.

Kansaneläkelaitos ylläpitää tällä hetkellä opintoetuuksiin oikeuttavasta koulutuksesta omaa oppilaitosrekisteriä, jota varten tiedot kerätään suoraan oppilaitoksilta. Koulutusta koskevien tietojen lisäksi koulutuksen järjestäjillä on velvollisuus ilmoittaa Kansaneläkelaitokselle yksittäisiä opiskelijoita koskevia tietoja. Osa tiedoista toimitetaan Kansaneläkelaitoksen ylläpitämän sähköisen tiedonsiirron välityksellä. Osa tiedoista toimitetaan Kustannusosakeyhtiö Koivuniemen ylläpitämän sähköisen tiedonsiirron välityksellä. Osa tiedoista toimitetaan manuaalisesti.

Kuten hallituksen esityksessä on todettu, Juha Sipilän hallitusohjelman mukaisesti tavoitteena on vähentää erillisten ja päällekkäisten tiedonsiirtojen tarvetta ja sitä kautta pienentää tietojärjestelmien kehittämis- ja ylläpitokustannuksia verrattuna siihen, että tiedonsiirtojärjestelmät rakennettaisiin erillisinä.

Kansaneläkelaitoksen tavoitteena on, että oman oppilaitosrekisterin ylläpitämisestä voitaisiin luopua. Samoin tavoitteena on, että koulutuksen järjestäjien ei tarvitsisi ilmoittaa koulutuksia ja yksittäisiä opiskelijoita koskevia tietoja suoraan Kansaneläkelaitokselle. Tämä edellyttää, että opetustoimen rekistereihin ja valtakunnallisiin tietojärjestelmiin tallennetaan kaikki opintoetuuksien ratkaisemista varten tarvittavat tiedot ja että Kansaneläkelaitoksella on oikeus käyttää näitä tietoja. Toteutuessaan palvelu vähentäisi Kansaneläkelaitoksessa tehtävää hallinnollista työtä ja lisäisi opintoetuuksien käsittelyn automaatiota.

Kuntoutusetuuden käsittelyssä ja asiakkaan palvelemisessa pidetään tärkeänä etuuteen liittyvän tarvittavan tiedon nopeaa ja joustavaa siirtämistä sähköisessä muodossa. Tällä hetkellä Kansaneläkelaitos pyytää erikseen asiakkaan toimittamaan yllä esitetyt selvitykset eri opintojen vaiheisiin ja lukuvuoteen liittyen. Kuntoutusetuus hyödyntää myös kuntoutusrahaetuuteen tulevia koulutuksen seurannan dokumentteja.

Hallituksen esityksessä ehdotetaan Opetushallituksen ylläpitämää palvelua (sähköinen käyttöjärjestelmä), joka kokoaisi eriasteisten opiskelijoiden opintosuoritustietoja, tutkintoa koskevaa tietoa sekä muuta opintoihin liittyvää tietoa. Tämä keventäisi merkittävästi Kansaneläkelaitoksen ammatillisena kuntoutuksena opiskelevien kuntoutujien, erityisesti huonokuntoisten nuorten rasitetta, joka selvitysten toimittamisesta heille syntyy. *(HE/4§. Palvelu tietojen kokoamiseksi ja luovuttamiseksi*). Lisäksi opintojen seuranta helpottuisi ja automatisoituisi, mikä tarkoittaa vakuutuspiirien etuuskäsittelijöiden työtehtävien määrän vähenemistä.

Toteutuessaan esitys lisäisi myös tasavertaisuutta Kelan ammatillisen kuntoutuspäätöksen perusteella opiskelevien asiakkaiden ja muulla etuudella opiskelevien välille.

**Yleisiä huomioita hallituksen esityksestä**

Hallituksen esityksen sivuille 15 – 16 on koottu opetustoimen rekistereiden tietotarpeisiin liittyviä opintotukilain säädöksiä. Sivun 15 toiseksi viimeisessä kappaleessa on virhe: ”Opintotuen myöntämisen yleisiä edellytyksiä ovat lain 5 ~~momentin~~ §:n mukaan…” Opintotukilain säädösten osalta hallituksen esitykseen tulisi lisätä, että opintotukeen oikeuttavasta ajasta säädetään opintotukilain 7 §:ssä ja opintotukeen oikeuttavista opiskelukuukausista säädetään opintotukilain 7 c §:ssä.

Hallituksen esityksessä tulisi myös huomioida koulumatkatuki. Kansaneläkelaitos esittää, että sivun 15 otsikko olisi ”Opintoetuudet”, ei ”Opintotukilaki”. Osioon tulisi lisätä, että koulumatkatukeen oikeuttavasta koulutuksesta säädetään koulumatkatukilain 2 §:ssä. Koulumatkatukeen oikeuttavista opiskelukuukausista säädetään koulumatkatukilain 7 §:ssä. Näiden säädösten lisäksi koulumatkatukilain 2 §:ssä on viittaussäännös, jonka mukaan koulumatkatukeen sovelletaan opintotukilain päätoimisuutta koskevia säädöksiä. Koulumatkatukilain 14 §:n viittaussäännöksen nojalla koulumatkatukea koskevassa asiassa noudatetaan, mitä opintotukilaissa säädetään mm. opintotuen toimeenpanosta, tarkistamisesta ja keskeyttämisestä sekä tietojen saamisesta, käytöstä ja luovuttamisesta. Samoin muissakin kohdissa, joissa viitataan opintotukeen, tulisi käyttää termiä opintoetuus.

Hallituksen esityksen sivulle 17 on koottu opetustoimen rekistereiden tietotarpeisiin liittyviä työttömyysturvalain säädöksiä. Tietotarpeet koskevat enimmäkseen työ- ja elinkeinotoimistoa. Myös Kansaneläkelaitoksen olisi tarpeellista saada työttömyysetuuksien toimeenpanoa varten tieto esimerkiksi siitä, että työttömyyden perusteella työttömyysturvaa saava henkilö aloittaa koulutuksen.

Työmarkkinatuen odotusajan tutkiminen ja asettaminen siirtyi työ- ja elinkeinotoimistolta Kansaneläkelaitokselle 1.1.2015. Työmarkkinatukeen voidaan asettaa enintään 21 viikon odotusaika, jos henkilöllä ei ole peruskoulun tai lukion jälkeistä tutkintoon johtavaa, ammatillisia valmiuksia antavaa koulutusta. Toimeenpano edellyttää, että opetustoimen rekistereitä voidaan käyttää koulutuksen selvittämisessä. Tällä hetkellä Kansaneläkelaitos joutuu yleensä pyytämään asiakkaalta tutkintotodistuksen, kun asiakkaan koulutusta selvitetään.

Kansaneläkelaitoksen kuntoutusetuuksista ja kuntoutusrahaetuuksista annettu laki (566/2005, jäljempänä kuntoutuslaki) mainitaan lakiluonnoksen 25 §:ssä, jossa säädetään niistä tiedoista joita opiskelijavalintarekisteristä saa luovuttaa. Muilta osin kuntoutuslakia ja sen mukaisia tehtäviä ei mainita hallituksen esityksessä. Hallituksen esitykseen tulisi selvemmin kirjata Kansaneläkelaitoksen kuntoutusetuuden toimeenpanoa koskeva tietotarve. Jos nyt luotavien rekisterien tietoja voitaisiin hyödyntää myös kuntoutusetuuden toimeenpanossa, aiheutuisi siitä huomattavia etuja niin asiakkaalle kuin toimeenpanijallekin:

* lisäselvitysten määrä vähenisi – tiedot tulisivat kysytyksi kerralla
* kuntoutusrahan maksamisen katkokset vähenisivät
* liikamaksutilanteet ja takaisinperinnät vähenisivät

Opintoetuuksien, työttömyysturvan ja kuntoutusetuuksien lisäksi Kansaneläkelaitos tarvitsee opintoja koskevia tietoja myös muiden etuuksien, kuten perustoimeentulotuen ja yleisen asumistuen toimeenpanossa. Myös tämä olisi hyvä mainita hallituksen esityksessä.

Eräistä opetustoimen rekistereistä ja valtakunnallisista tietojärjestelmistä annetun lain 4 §:ssä säädettäisiin tietojen luovuttamisesta. Kansaneläkelaitoksen käsityksen mukaan tarkoitus on, että kun Kansaneläkelaitokselle on annettu opetustoimen rekistereihin tekninen käyttöyhteys, Kansaneläkelaitos saa tarvittavat tiedot automaattisesti ja lisäksi Kansaneläkelaitoksella on oikeus kysellä ja hakea tietoja suoraan teknisen käyttöyhteyden kautta. Hallituksen esityksessä olisi hyvä kuvata hieman tarkemmin, mitä kaikkea tietojen luovuttaminen teknisen käyttöyhteyden kautta käytännössä tarkoittaa.

Hallituksen esityksen sivulla 51 on 18 §:n yksityiskohtaiset perustelut. Pykälänumero on virheellinen, tulisi olla 17 §.

Eräistä opetustoimen rekistereistä ja valtakunnallisista tietojärjestelmistä annetun lain 18 §:ssä säädettäisiin korkeakoulujen valtakunnalliseen tietovarantoon tallennettujen tietojen luovuttamisesta. Pykälässä on virhe: ”Korkeakoulu luovuttaa ne tietovarantoon tallennetut, ~~18 §~~ 17 § 1 momentissa tarkoitetut…”

Lain 18 §:ssä säädettäisiin, että korkeakoulu luovuttaa Opetushallituksen 4 §:ssä tarkoitettuun palveluun vain ne 17 § 1 momentissa tarkoitetut tiedot, jotka 23 §:n mukaan voidaan tallentaa opiskelijavalintarekisteriin. Korkeakoulu päättää muusta tietojen luovuttamisesta tietovarannon kautta. Kansaneläkelaitos ei pidä säännöstä riittävänä. Korkeakouluilla tulisi olla velvollisuus luovuttaa 4 §:ssä tarkoitettuun palveluun kaikki 17 § 1 momentissa luetellut tiedot.

Eräistä opetustoimen rekistereistä ja valtakunnallisista tietojärjestelmistä annetun lain 25 §:ssä säädettäisiin opiskelijavalintarekisteriin tallennettujen tietojen luovuttamisesta. Pykälässä olisi tarkkaan rajattu, minkä lakien nojalla Kansaneläkelaitos voisi saada tietoja rekistereistä. Kansaneläkelaitoksella saattaa tulevaisuudessa olla tarve hyödyntää opiskelijavalintarekisterin tietoja myös esimerkiksi perustoimeentulotuen tai yleisen asumistuen saamisen edellytysten selvittämistä varten. Kansaneläkelaitos toivoo, että 25 §:n muotoilu olisi väljempi. Kansaneläkelaitos toivoo, että myös opiskelijavalintarekisteristä voitaisiin luovuttaa viranomaiselle säädetyn tehtävän hoitamiseksi laissa tai sen nojalla säädetyt tiedot, kuten 4 §:ssä säädettäisiin.

Kansaneläkelaitoksella on oikeus eri etuuslaeissa olevien ns. tietojen ristiinkäyttöpykälien kautta käyttää toista etuutta varten annettuja tietoja hyväksi myös toista etuutta käsiteltäessä. Tämä helpottaa sekä asiakkaan että Kelan näkökulmasta asioiden käsittelyä. Tämä kuitenkin edellyttää, että tietojen luovutussäännöksissä on myös asia huomioonotettu.

**Opintoetuuksia koskevia erityisiä huomioita**

**Opintoetuuksiin oikeuttava koulutus**

Jotta opiskelijalle voitaisiin myöntää opintoetuuksia, ratkaisua varten tarvitaan tieto, oikeuttaako koulutus opintoetuuksiin. Opintotukeen oikeuttavasta koulutuksesta säädetään opintotukilain 4 §:ssä ja 4 a §:ssä. Lisäksi opintotukilain 6 §:ssä säädetään, millaiseen koulutukseen opintotukea ei voida myöntää. Koulumatkatukeen oikeuttavasta koulutuksesta säädetään koulumatkatukilain 2 §:ssä.

Hallituksen esityksen perusteella opintoetuuksiin oikeuttavaa koulutusta koskevia tietoja ei tulla keräämään opetustoimen rekistereihin kattavasti.

1. Oppilas-, opiskelija- ja tutkintotietojen sähköisestä käsittelyjärjestelmästä puuttuu ammatillisesta aikuiskoulutuksesta annetun lain mukainen muu ammatillinen lisäkoulutus. Kansaneläkelaitoksen saamien tietojen mukaan muu ammatillinen lisäkoulutus puuttuu myös opiskelijavalintarekisteristä.
	1. Kansaneläkelaitoksen arvion mukaan noin 5000 opintotuen saajaa.
2. Oppilas-, opiskelija- ja tutkintotietojen sähköisestä käsittelyjärjestelmästä sekä opiskelijavalintarekisteristä puuttuu muu koulutus vapaasta sivistystyöstä annetussa laissa (632/1998) tarkoitetussa kansanopistossa tai liikunnan koulutuskeskuksessa taikka Saamelaisalueen koulutuskeskuksesta annetussa laissa (252/2010) tarkoitetussa koulutuskeskuksessa.
	1. Kansaneläkelaitoksen arvion mukaan noin 4000 opintotuen saajaa.
3. Oppilas-, opiskelija- ja tutkintotietojen sähköisestä käsittelyjärjestelmästä sekä opiskelijavalintarekisteristä puuttuu muun alan viranomaisten kuin opetusviranomaisten valvoma ammatillinen koulutus.
	1. Kansaneläkelaitoksen arvion mukaan noin 500 opintotuen saajaa.
4. Oppilas-, opiskelija- ja tutkintotietojen sähköisestä käsittelyjärjestelmästä sekä opiskelijavalintarekisteristä puuttuu muu kuin julkisen valvonnan alainen koulutus.
	1. Kansaneläkelaitoksen arvion mukaan noin 1000 opintotuen saajaa.
5. Opiskelijavalintarekisteristä puuttuu maanpuolustuskorkeakoulusta annetun lain mukainen koulutus sekä poliisiammattikorkeakoulusta annetun lain mukainen koulutus.

Korkeakoulujen valtakunnallisesta tietovarannosta sekä opiskelijavalintarekisteristä puuttuu lainsäädännön tasolla ammattikorkeakoululain 10 §:n 3 momentissa tarkoitettu maahanmuuttajille suunnattu koulutus ja Opiskelijavalintarekisteristä puuttuu korkeakouluissa järjestettävä erikoistumiskoulutus. Kansaneläkelaitoksen saamien tietojen mukaan näitä koulutuksia koskevat tiedot kuitenkin tallennetaan kyseisiin rekistereihin.

Opetustoimen rekisterit eivät tule sisältämään tietoa kokonaan ulkomailla suoritettavista opinnoista. Rekistereihin tulisi voida tallentaa myös ulkomailla suoritettavia opintoja koskevia tietoja seuraavista syistä:

* Ulkomailla suoritetusta alemmasta tai ylemmästä korkeakoulututkinnosta, ammattikorkeakoulututkinnosta tai ylemmästä ammattikorkeakoulututkinnosta sekä ammatillisesta perustutkinnosta kertyy opiskelijalle työeläkettä, jos hän on saanut kyseisiin opintoihin opintotukea. Olisi selkeintä, että tämäkin tieto löytyisi samasta rekisteristä kuin muut eläkettä kerryttävät tutkintotiedot ja Eläketurvakeskus saisi tiedot samasta rekisteristä.
* Ulkomailla suoritettavat korkeakouluopinnot huomioidaan opintolainavähennyksen ja opintolainahyvityksen myöntämisedellytyksissä samoin kuin kotimaiset korkeakouluopinnot.

Kansaneläkelaitos toivoo, että opetustoimen rekistereihin tallennettaisiin myös niitä koulutuksia koskevat tiedot, jotka puuttuvat hallituksen esityksestä. Jos opetustoimen rekistereihin tallennettaisiin myös muun kuin julkisen valvonnan alaisen koulutuksen tiedot, rekisteritiedoista tulisi käydä ilmi, onko koulutus julkisen valvonnan alaista vai ei. Jos koulutus ei ole julkisen valvonnan alaista, opintoetuuksien ratkaisua varten tarvitaan tieto, onko Kansaneläkelaitos myöntänyt koulutukseen opintotukioikeuden opintotukilain 4 a §:n mukaisesti.

Eräistä opetustoimen rekistereistä ja valtakunnallisista tietojärjestelmistä annetun lain 7 §:ssä säädettäisiin tietojen tallennuksen kohteena olevista henkilöistä oppilas-, opiskelija- ja tutkintotietojen sähköisessä käsittelyjärjestelmässä. Ehdotettu muotoilu rajaa henkilöryhmän ulkopuolelle:

* ammatillisesta aikuiskoulutuksesta annetun lain mukaisessa muussa ammatillisessa lisäkoulutuksessa opiskelevat
* vapaasta sivistystyöstä annetussa laissa (632/1998) tarkoitetussa kansanopistossa tai liikunnan koulutuskeskuksessa taikka Saamelaisalueen koulutuskeskuksesta annetussa laissa (252/2010) tarkoitetussa koulutuskeskuksessa järjestetyssä muussa koulutuksessa opiskelevat
* muun alan viranomaisten kuin opetusviranomaisten valvomassa ammatillisessa koulutuksessa opiskelevat
* muussa kuin julkisen valvonnan alaisessa koulutuksessa opiskelevat
* ulkomailla opintotukeen oikeuttavissa koulutuksissa opiskelevat

Lain 7 §:ssä tulisi mainita myös edellä mainituissa koulutuksissa opiskelevat, jotta heitä koskevia tietoja voitaisiin tallentaa oppilas-, opiskelija- ja tutkintotietojen sähköiseen käsittelyjärjestelmään.

Eräistä opetustoimen rekistereistä ja valtakunnallisista tietojärjestelmistä annetun lain 6 §:ssä säädettäisiin, että Opetushallitus vastaa oppilas-, opiskelija- ja tutkintotietojen sähköisen käsittelyjärjestelmän käyttöoikeuksien myöntämisestä ja hallinnoinnista. Lain 11 §:ssä säädettäisiin muista tietosisällöistä kuin joista on säädetty lain 8-10 §:ssä. Hallituksen esityksen perusteella vain 8-10 §:ssä tarkoitetut tietojen tallentajat voivat sopia Opetushallituksen kanssa laajemman tietosisällön tallentamisesta. Lain 8-10 §:ssä tarkoitettuja tietojen tallentajia ovat vain perusopetuslaissa tarkoitetun opetuksen järjestäjät, lukiolaissa tarkoitetun koulutuksen järjestäjät sekä ammatillisesta peruskoulutuksesta annetun lain ja ammatillisesta aikuiskoulutuksesta annetun lain tarkoitetun koulutuksen järjestäjät. Lain 11 §:ssä tulisi mainita, että Opetushallitus voi sopia laajemman tietosisällön tallentamisesta myös muun alan viranomaisten kuin opetusviranomaisten valvoman ammatillisen koulutuksen järjestäjien kanssa, muun kuin julkisen valvonnan alaisen koulutuksen järjestäjien kanssa ja vapaasta sivistystyöstä annetussa laissa (632/1998) tarkoitettujen kansanopistojen tai liikunnan koulutuskeskusten taikka Saamelaisalueen koulutuskeskuksesta annetussa laissa (252/2010) tarkoitetun koulutuskeskuksen kanssa, jotta edellä mainituissa koulutuksissa opiskelevien opiskelijoiden tietoja voitaisiin tallentaa oppilas-, opiskelija- ja tutkintotietojen sähköiseen käsittelyjärjestelmään.

Eräistä opetustoimen rekistereistä ja valtakunnallisista tietojärjestelmistä annetun lain 17 §:ssä säädettäisiin korkeakoulujen valtakunnallisen tietovarannon tietosisällöstä. Pykälässä tulisi mainita myös ammattikorkeakoululain 10 §:n 3 momentissa tarkoitettu maahanmuuttajille suunnattu koulutus.

Eräistä opetustoimen rekistereistä ja valtakunnallisista tietojärjestelmistä annetun lain 22 §:ssä säädettäisiin opiskelijavalintarekisterin käyttötarkoituksesta. Pykälästä puuttuu:

* korkeakoulujen erikoistumiskoulutus
* ammattikorkeakoululain 10 §:n 3 momentissa tarkoitettu maahanmuuttajille suunnattu koulutus
* maanpuolustuskorkeakoulusta annetun lain mukainen koulutus
* poliisiammattikorkeakoulusta annetun lain mukainen koulutus
* muun alan viranomaisten kuin opetusviranomaisten valvoma ammatillinen koulutus
* muu kuin julkisen valvonnan alainen koulutus
* vapaasta sivistystyöstä annetussa laissa (632/1998) tarkoitetussa kansanopistossa tai liikunnan koulutuskeskuksessa taikka Saamelaisalueen koulutuskeskuksesta annetussa laissa (252/2010) tarkoitetussa koulutuskeskuksessa järjestetty muu koulutus

Kansaneläkelaitos toivoo, että opiskelijavalintarekisteriä käytettäisiin myös valittaessa opiskelijoita edellä mainittuihin koulutuksiin.

Eräistä opetustoimen rekistereistä ja valtakunnallisista tietojärjestelmistä annetun lain 20 §:ssä säädettäisiin, että opiskelijavalintarekisteriä ylläpitää Opetushallitus.

Korkeakoulujen hakurekisterin ylläpitoon osallistuisivat yliopistot ja ammattikorkeakoulut. Jos maanpuolustuskorkeakoulusta voidaan käyttää nimitystä yliopisto, muotoilu on riittävä. Muussa tapauksessa maanpuolustuskorkeakoulu tulee mainita pykälässä erikseen.

Ammatillisen koulutuksen, lukiokoulutuksen ja muun perusopetuksen jälkeisen koulutuksen hakurekisterin ylläpitoon osallistuisivat ammatillisen koulutuksen, lukiokoulutuksen ja perusopetuksen lisäopetuksen järjestäjät. Pykälässä tulisi mainita, että kyseisen osarekisterin ylläpitoon osallistuisivat myös muun alan viranomaisten kuin opetusviranomaisten valvoman ammatillisen koulutuksen järjestäjät, muun kuin julkisen valvonnan alaisen koulutuksen järjestäjät sekä vapaasta sivistystyöstä annetussa laissa (632/1998) tarkoitetut kansanopistot tai liikunnan koulutuskeskukset taikka Saamelaisalueen koulutuskeskuksesta annetussa laissa (252/2010) tarkoitetussa koulutuskeskukset, jotta kaikkia opintoetuuksiin oikeuttavia koulutuksia koskevat tiedot tallennettaisiin opiskelijavalintarekisteriin.

Kansaneläkelaitos toivoo, että tietosisältöjen tallentajina toimisivat ensisijaisesti koulutuksen järjestäjät. Jos joitain koulutuksia ja opintoja koskevia tietoja ei saada rekistereihin suoraan koulutuksen järjestäjiltä, Kansaneläkelaitos toivoo, että sillä olisi käyttöoikeudet tallentaa koulutuksia ja opintoja koskevia tietoja suoraan kaikkiin opetustoimen rekistereihin. Tälle olisi tarvetta esimerkiksi ulkomailla kokonaan suoritettavien opintojen osalta.

**Opintoetuuksien myöntämisedellytykset**

Jotta opiskelijalle voitaisiin myöntää opintoetuuksia, ratkaisua varten tarvitaan tieto, mikä on opintojen kesto, lukuvuoden aikaisten opiskelujaksojen kesto sekä opintojen laajuus. Jotta Kansaneläkelaitoksen ei tarvitsisi enää koota näitä tietoja suoraan oppilaitoksilta, tiedot tulisi saada opetustoimen rekistereiden välityksellä.

Opintotuen osalta opintojen päätoimisuudesta säädetään opintotukilain 5 a §:ssä. Koulumatkatukeen sovelletaan koulumatkatukilain 2 §:n nojalla opintotukilaissa säädettyjä päätoimisuusedellytyksiä. Opintotukeen oikeuttavista kalenterikuukausista säädetään opintotukilain 7 c §:ssä. Koulumatkatukeen oikeuttavista kalenterikuukausista säädetään koulumatkatukilain 7 §:ssä.

Hallituksen esityksen perusteella koulutusta koskevat tiedot tallennetaan opiskelijavalintarekisteriin. Kansaneläkelaitos toivoo, että koulutusta koskevat tiedot pitävät sisällään edellä mainitut tiedot, joita tarvitaan opintoetuuksien myöntämistä varten.

Opiskelijan kanssa voidaan sopia esimerkiksi aiemmin hankitun osaamisen tunnistamisen ja tunnustamisen seurauksena, että hänen opintojensa kesto ja laajuus poikkeavat opiskelijavalintarekisteriin ilmoitetuista koulutusta koskevista tiedoista. Samoin opiskelija saattaa suorittaa opintoja opiskelijavalintarekisteriin ilmoitetusta koulutuksen kestosta poikkeavana aikana, kuten kesäaikana. Opiskelija ei välttämättä valmistu opiskelijavalintarekisteriin ilmoitetussa ajassa vaan hän saattaa hakea opintoetuuksia sen jälkeiselle ajalle, kun koulutus on opiskelijavalintarekisterin tiedon perusteella päättynyt. Hallituksen esityksestä ei käy kattavasti ilmi, että opiskelijavalintarekisteriin ilmoitetuista koulutustiedoista poikkeavat henkilökohtaiset tiedot tallennettaisiin oppilas-, opiskelija- ja tutkintotietojen sähköiseen käsittelyjärjestelmään (ammatilliset opinnot) tai korkeakoulujen valtakunnalliseen tietovarantoon (korkeakouluopinnot). Kansaneläkelaitos toivoo, että opetustoimen rekistereihin tallennettaisiin opiskelijakohtaiset opintojen kestoa ja laajuutta koskevat tiedot, jos ne poikkeavat opiskelijavalintarekisteriin ilmoitetuista koulutusta koskevista tiedoista.

Opiskelija saattaa myös opintojen aikana suorittaa opintoihin kuuluvan jakson ulkomailla. Kun opiskelija hakee opintotukea tällaiselle ulkomaan opiskelujaksolle, Kansaneläkelaitos tarvitsee oppilaitokselta vahvistuksen ulkomaan opiskelujakson kestosta sekä siitä, että opiskelujakso kuuluu kotimaassa suoritettaviin opintoihin. Lukio-opintojen osalta tarvitaan lisäksi tieto ulkomaan opintojen laajuudesta. Hallituksen esityksestä ei käy kattavasti ilmi, että ulkomaan opiskelujaksoja koskevia tietoja tallennettaisiin oppilas-, opiskelija- ja tutkintotietojen sähköiseen käsittelyjärjestelmään (ammatilliset opinnot ja lukio-opinnot) tai korkeakoulujen valtakunnalliseen tietovarantoon (korkeakouluopinnot). Kansaneläkelaitos toivoo, että koulutuksen järjestäjät tallentaisivat edellä mainitut tiedot opetustoimen rekistereihin.

**Opiskelupaikan vastaanottaminen, opintojen aloittaminen, läsnäolo, opintojen keskeytyminen ja opiskelijan valmistuminen**

Jotta opiskelijalle voitaisiin myöntää opintoetuuksia, ratkaisua varten tarvitaan tieto opiskelupaikan vastaanottamisesta sekä opintojen aloittamisesta ja läsnäolosta. Oikeus opintoetuuksiin päättyy, jos opiskelu keskeytyy, joten myös tätä koskeva tieto tarvitaan.

Hallituksen esityksen perusteella opiskelupaikan vastaanottamista, opintojen aloittamista ja opintojen päättymistä koskevat tiedot tallennetaan opetustoimen rekistereihin kattavasti.

Eräistä opetustoimen rekistereistä ja valtakunnallisista tietojärjestelmistä annetun lain 17 §:ssä säädettäisiin, että korkeakoulujen valtakunnalliseen tietovarantoon tallennetaan tieto ilmoittautumisesta tutkintoon johtavaan koulutukseen ja erikoistumiskoulutukseen. Samoin lain 23 §:ssä säädettäisiin, että opiskelijavalintarekisteriin tallennetaan tieto oppilaitokseen ilmoittautumisesta. Hallituksen esityksestä ei käy ilmi, tarkoitetaanko tällä yliopistolain 39 §:ssä ja ammattikorkeakoululain 29 §:ssä säädettyä lukukausikohtaista läsnä olevaksi tai poissa olevaksi ilmoittautumista. Kansaneläkelaitos toivoo, että hallituksen esitystä tarkennetaan tältä osin.

Hallituksen esityksessä on todettu, että Oppilas-, opiskelija- ja tutkintotietojen sähköiseen käsittelyjärjestelmään tallennettaisiin opintojen keskeytymistä koskevia tietoja seuraavissa tilanteissa:

* Lukio-opintojen väliaikainen keskeyttäminen tarkoittaisi tilannetta, jossa opiskelijalle myönnetään lukiolain 25 §:n 1 momentin mukaisesti vapautus opiskeluun osallistumisesta.
* Jos lukio-opiskelija keskeyttää opinnot kokonaan, olisi kyse opintojen päättymisestä.
* Ammatillisessa koulutuksessa keskeyttäminen voi tulla kyseeseen opiskelijan omasta ilmoituksesta.
* Ammatillisessa koulutuksessa opiskelija voidaan myös katsoa eronneeksi ja opiskeluoikeus voidaan myös perua.

Hallituksen esityksessä ei ole lainkaan mainintaa, että korkeakoulujen tietovarantoon tallennettaisiin tietoa opintojen keskeytymisestä.

Opintotuen lakkauttamisesta opintojen keskeytymistilanteissa säädetään opintotukilain 25 §:ssä sekä 25 a §:ssä. Koulumatkatuen lakkauttamiseen sovelletaan koulumatkatukilain 14 §:n viittaussäännöksen nojalla opintotukilain 25 §:ää. Kun opiskelija keskeyttää opintonsa ennen kuukauden 18:ta päivää, opintotuki ja koulumatkatuki lakkautetaan keskeyttämiskuukauden alusta lukien. Muussa tapauksessa opintotuki ja koulumatkatuki lakkautetaan keskeyttämiskuukautta seuraavan kuukauden alusta lukien. Opiskelun keskeyttämisen perusteella opintotuki ja koulumatkatuki voidaan lakkauttaa opiskelijaa kuulematta, jos oppilaitoksen antama tieto perustuu opiskelijan omaan ilmoitukseen.

Kansaneläkelaitos toivoo, että opetustoimen rekistereihin tallennettaisiin tieto opintojen keskeytymistilanteista kaikkien niiden opintojen osalta, joita koskevia tietoja tallennetaan opetustoimen rekistereihin. Rekistereihin tulisi lisäksi tallentaa tieto, perustuuko tieto opiskelijan omaan ilmoitukseen.

Lukio-opintojen ja ammatillisten opintojen osalta Kansaneläkelaitos tarvitsee tiedon, kun opetukseen osallistuminen keskeytyy yli kahdeksi viikoksi. Niissäkin tilanteissa, joissa opiskelija on ollut ilmoittamatta poissa koulutuksesta yli 2 viikkoa, tieto tulee ilmoittaa Kansaneläkelaitokselle välittömästi. Oikeus opintotukeen ja koulumatkatukeen päättyy opiskelijan viimeisen opiskelupäivän perusteella. Jos tietoa ei tallenneta opetustoimen rekistereihin, oppilaitoksilla säilyy velvollisuus ilmoittaa tieto muulla tavalla suoraan Kansaneläkelaitokselle.

**Opintojen edistyminen**

Opintojen tulee edistyä, jotta opiskelijalla olisi oikeus opintotukeen. Riittävästä opintojen edistymisestä säädetään opintotukilain 5 b §:ssä. Opintojen edistymisen seurannassa ei huomioida niitä suorituksia, joista opiskelija saa suoritusmerkinnän aiemmin hankitun osaamisen tunnistamisen ja tunnustamisen perusteella. Hallituksen esityksestä ei käy ilmi, tallennetaanko opetustoimen rekistereihin tieto, mikä suoritusmerkintä on tallennettu edellä mainitulla perusteella ja mikä suoritusmerkintä on tallennettu meneillään olevien opintojen aikana tehdyn ”uuden” suorituksen perusteella. Kansaneläkelaitos toivoo, että tieto tallennettaisiin opetustoimen rekistereihin.

**Ammatillista kuntoutusta koskevia erityisiä huomioita**

**Ammatillinen kuntoutus – toimenpiteenä koulutus**

Kela voi tukea opiskelijan koulutusta ammatillisena kuntoutuksena. Koulutuksen järjestäminen ammatillisena kuntoutuksena edellyttää, että opiskelijan työ- tai opiskelukyky ja ansiomahdollisuudet ovat olennaisesti heikentyneet tai niiden arvioidaan lähivuosina olennaisesti heikentyvän. Suunnitellun koulutus- ja ammattialan tulee olla asiakkaalle sairauden tai vamman kannalta sopiva. Lisäksi sen tulee mahdollistaa toimeentulon hankkiminen uuden koulutuksen mukaisessa työssä.

Kuntoutuksena järjestettävä koulutus voi olla **peruskoulutusta** peruskoulussa, **yleissivistävää** koulutusta kansanopistossa sekä lukiossa sekä **ammatillista koulutusta** ammattioppilaitoksissa, erityisoppilaitoksissa, kansanopistojen ammatillisilla linjoilla, yksityisissä oppilaitoksissa, aikuiskoulutuskeskuksissa, ammattikorkeakouluissa sekä yliopistoissa ja korkeakouluissa. Ammatillisen peruskoulutuksen lisäksi erillisenä koulutuksena voidaan järjestää opiskelijoille ammatilliseen peruskoulutukseen **valmentavaa koulutusta sekä työhön ja itsenäiseen elämään valmentavaa koulutusta** ammatillisesta peruskoulutuksesta annetun lain 3 §:n perusteella.

**Opiskeluun hakeutuminen ja kuntoutus**

Opiskelija vastaa itse opiskelupaikan hankkimisesta. Ammatillisena kuntoutuksena tuettavaa koulutusta voidaan myöntää sen jälkeen, kun opiskelija on hyväksytty koulutukseen ja hänellä on lääkärintodistus koulutustarpeesta ja koulutuksen soveltuvuudesta sekä hän täyttää ammatillisen kuntoutuksen edellytykset. Koulutuspäätös tehdään pääsääntöisesti haetun ja suunnittelun koulutuksen ajaksi.

Ammatillista koulutusta koskevaan hakemukseen tulee liittää oppilaitoksen antama tieto koulutukseen hyväksymisestä sekä kopiot koulu- ja työtodistuksista.

**Opintojen seuranta**

Koulutuksen tukeminen edellyttää opintojen etenemistä opintosuunnitelman mukaisesti. Opintosuunnitelma on joko koulussa laadittu tai opiskelijan laatima henkilökohtainen suunnitelma opintojen suorittamisesta. Opintojen edistymisen lisäksi seurataan terveydentilaa ja opiskelussa mahdollisesti eteen tulevia ongelmia. Tarvittaessa opiskelijaan otetaan yhteys ja selvitetään, miksi opinnot eivät etene. Kela seuraa opintojen käynnistymistä ja etenemistä opiskelijan toimittamien läsnäolotodistusten, opintokorttien, todistusten tai muiden selvitysten perusteella lukuvuoden alkaessa ja päättyessä sekä tarvittaessa useammin. Koulutuksen tuloksellisuutta seurataan pyytämällä opiskelijalta kopio tutkinto –tai päättötodistuksesta. Opintojen seurantaan toimitettavia seuranta-asiakirjoja käytetään sekä kuntoutusetuudessa että opintojen aikaista toimeentuloa turvaavassa kuntoutusrahaetuudessa.

**Tiedon siirto: Oppilaitokselta saatavat ja Kelassa tarvittavat koulutukseen liittyvät tiedot/asiakirjat ammatillisessa kuntoutuksessa**

|  |  |
| --- | --- |
| **Opiskelu/koulutus** | **Kuntoutus** |
| *Oppilaitoksen hyväksymisilmoitus* | Asiakas toimittaa kopion ilmoituksesta hakemuksen liitteeksi (kaikki oppilaitokset) |
| *Läsnäolotodistus* | Asiakas toimittaa läsnäolotodistuksen hakemuksen liitteeksi (Yliopisto, korkeakoulu, AMK-opiskelijat toimittavat lukuvuoden alussa, muut lukukauden alkaessa) |
| *Opintojen edistyminen* | Asiakas toimittaa kopion opintosuorituksista; kopio opintokortista tai -rekisteriotteesta(Toinen aste- asiakas toimittaa em. tiedon lukukauden päättyessä tai seuraavan lukukauden alkaessa. Korkeakoulut – asiakas toimittaa em. tiedon lukuvuoden päättyessä tai seuraavan lukuvuoden alussa) |
| *Opintojen keskeyttäminen, poissaolotiedot* | Asiakas toimittaa oman selvityksen. Oppilaitoksen selvitys. Opintokortti, läsnäolotodistus  |
| *Opintojen päättäminen; valmistuminen* | Asiakas toimittaa tutkinto- tai päättötodistuksen |

Edellä esitettyihin liittyvät seuraavat sovellettavat lainkohdat KKRL 566/2005 59§, 60§, 61§, 63§.

**Kuntoutusrahaa koskevia erityisiä huomioita**

Kuntoutuslain 1 ja 3 §:n mukaan Kansaneläkelaitos turvaa kuntoutujan toimeentuloa kuntoutuksen aikana kuntoutusrahalla. Koska kuntoutusrahaa maksetaan vain kuntoutuksen ajalta, Kansaneläkelaitos tarvitsee kuntoutuksena toteutettavan opiskelun osalta tiedot opiskelijavalinnasta, opiskelupaikan vastaanottamisesta ja opiskelun aloittamisesta, opintojen kokonaiskestosta, lukukausien kestosta, opintosuorituksista sekä valmistumisesta. Kuntoutuslain 19 § mukaan kuntoutusrahaa voidaan maksaa myös kuntoutuksena järjestettävän oppisopimuskoulutuksen ajalta. Edellä mainitut tiedot ovat siten tarpeen kuntoutusrahan käsittelyprosessissa myös oppisopimuskoulutusta koskien.

Kuntoutuslain 17 ja 23 §:n mukaan kuntoutujalla on oikeus kuntoutusrahaan ammatillisena kuntoutuksena myönnetyn koulutuksen, oppisopimuskoulutuksen ja nuoren kuntoutusrahalla tuettavan opiskelun ajalta, jos kuntoutuja on estynyt tekemästä päätoimeen rinnastettavaa muuta kuin kuntoutukseen sisältyvää työtä. Oikeus kuntoutusrahaan riippuu siis siitä, onko opiskelu päätoimista. Kansaneläkelaitos tarvitsee siten kuntoutusrahan toimeenpanoa varten tiedot opintojen kokonaiskestosta, lukukausien kestosta ja opintojen laajuudesta (päätoimisuus).

Kuntoutuslain 29 §:n mukaan kuntoutusrahaa maksetaan keskeytyksen estämättä yhdenjaksoisesti enintään 25 arkipäivältä, jos kuntoutus tilapäisesti keskeytyy kuntoutujan tullessa työkyvyttömäksi tai muusta kuntoutujasta riippumattomasta syystä. Jos kuntoutus keskeytyy tai päättyy muusta syystä, kuntoutusraha on lakkautettava. Kansaneläkelaitos tarvitsee siten kuntoutusrahan toimeenpanoa varten tiedot poissaololukukausista ja opintojen keskeytyksistä.

Kuntoutuslain 37 §:n mukaan jos kuntoutuja saa ammatillisena kuntoutuksena järjestetyn koulutuksen tai siihen liittyvän harjoittelun ajalta säännöllisesti työtuloja, nämä tulot vähennetään samalta ajalta maksettavasta kuntoutusrahasta siltä osin kuin niiden määrä ylittää keskimäärin yhteensä 551 euroa kuukaudessa. Yhteensovitusta tehtäessä tulot kohdistetaan lukukausittain ajalle, jolta kuntoutusrahaa myönnetään. Kansaneläkelaitos tarvitsee siten kuntoutusrahan toimeenpanoa varten tiedon lukukausien kestosta.

Kuntoutuslain 59 §:n 1 momentin 5 kohdan mukaan Kansaneläkelaitoksella on oikeus salassapitosäännösten ja muiden tiedon saantia koskevien rajoitusten estämättä saada oppilaitokselta, oppisopimuskoulutuksen järjestäjältä ja Koulutusrahastolta käsiteltävänä olevan etuuden ratkaisemista varten välttämättömät tiedot tai sellaiset välttämättömät tiedot, jotka on muuten otettava huomioon tässä laissa taikka Suomea sitovassa sosiaaliturvasopimuksessa tai sosiaaliturvaa koskevassa muussa kansainvälisessä säädöksessä säädettyjen tai määrättyjen tehtävien toimeenpanemiseksi. Kuntoutuslain 62 §:n 2 momentin mukaan Kelalla on oikeus saada em. tietoja myös teknisen käyttöyhteyden avulla.

Etuusjohtaja Anne Neimala

Lakiyksikön päällikkö Marjukka Turunen

|  |  |
| --- | --- |
|  |  |
|  |  |
|  |  |